สังคมข่าวหุ้นดาวเขียว
หนังสือพิมพ์ข่าวหุ้นธุรกิจ กระบอกเสียงอิสระของตลาดทุน ที่ได้รับความนิยมสูงสุดของประเทศ ฉบับประจำวันจันทร์ที่ 14 กันยายน 2558...
14 ก.ย. 2558

หนังสือพิมพ์ข่าวหุ้นธุรกิจ กระบอกเสียงอิสระของตลาดทุน ที่ได้รับความนิยมสูงสุดของประเทศ ฉบับประจำวันจันทร์ที่ 14 กันยายน  2558…
*…วันนี้ไม่ว่าการเมืองใต้ท็อปบู๊ตกองทัพ จะเป็นเช่นใดมีความสำคัญน้อยกว่า เรื่องของการประชุม 2 วันของเฟดเดอรัลรีเสิร์ฟหรือธนาคารกลางสหรัฐ ที่จะจบสิ้นในคืนก่อนรุ่งสางของบ้านเรา 18กันยายนนี้ว่า จะขึ้นดอกเบี้ยนโยบายหรือไม่…
*…จนถึงวันล่าสุดนี้สัญญาณจากเฟดฯ ยังคงไร้เอกภาพและทิศทาง ทำให้ตลาดเคลื่อนตัวแบบกล้าๆ กลัวๆ หาความแน่นอนไม่ได้ ข่าวดีเป็นข่าวร้ายทำให้หุ้นร่วง ข่าวร้ายเป็นข่าวที่ทำให้หุ้นบวกแรง…
*…ผู้ช่ำชองแวดวงวอลล์สตรีทระบุว่าความไม่ชัดเจนของสัญญาณที่เฟดฯ ส่งมายังตลาดในหลายเดือนนี้ สะท้อนบรรยากาศใหม่ของสถานการณ์เศรษฐกิจ ที่ทำให้เฟดฯตกเป็นเหยื่อของตัวเองหลังจากเที่ยวจับชาวโลกเป็นตัวประกันมายาวนานเกือบ 8 ปีนับแต่เกิดวิกฤตซับไพรม์…
*….ตัวอย่างเมื่อวันศุกร์ ราคาน้ำมันร่วงแรง เพราะโกลด์แมน แซคส์ออกวิเคราะห์ชี้นำราคาหุ้นร่วงไปที่ระดับ 20 ดอลลาร์/บาร์เรล เพราะล้นตลาดอีกนาน ราคาหุ้นนิวยอร์กร่วงหนักตามยุโรป แต่หลังจากเปิดตลาดไม่นานแรงซื้อกลับมาดันดาวโจนส์บวกแรงท้ายตลาดมากถึงกว่า 120 จุด สัญญาณเทคนิคสวยทันที เพราะกลายเป็นไซด์เวย์ขาขึ้น….
*….ดูแค่สัญญาณเทคนิคล้วนๆ หลังความชัดเจนวันที่ 17 กันยายน ตามเวลาสหรัฐฯดัชนีดาวโจนส์มีโอกาสกลับไปที่ 17,000 จุดอีกครั้งเรื่องจะลงไปใต้ 16,000 จุดเป็นแค่ฝัน เว้นเสียแต่เฟดฯ จะบ้าเลือดขึ้นดอกเบี้ยมากถึง 0.50% เป็นไปไม่ได้เพราะขนาดจะขึ้น 0.25% ยังรีรอโลเลกันมาตั้งครึ่งปีแล้ว…
*….สำหรับตลาดหุ้นไทย วันศุกร์ที่ผ่านมาเช่นกัน ตอนเช้าพยายามทะลุไปเหนือ 1,405 จุดแต่ไม่ผ่าน เปิดตลาดบ่ายแรงขายเลยออกแรง เพราะความกังวลที่ไร้เหตุผลล้วนๆ ไม่เกี่ยวกับพื้นฐานของตลาดหรือปัจจัยภายใน…
*… อีกส่วนหนึ่งมีคนให้ข่าวจากฝั่งโบรกเกอร์พร้อมกับแบบประชันเสียงทำนองเดียวว่าวันพุธจะถึงนี้สมาคมนักวิเคราะห์จะประชุมกัน คาดว่าจะมีฉันทามติร่วมกันว่าดัชนีจะถูกปรับลดลงเพราะกำไรบจ.ทั่วตลาดเฉลี่ยลดลงทำให้พี/อีล่วงหน้า พุ่งขึ้นไปอีกไม่สมเหตุสมผล ต้องปรับลดให้เป็นไปตามราคายุติธรรมก็ว่ากันไปแต่ดาวเขียวไม่เชื่อ (ว่ะ)…
*...เหตุผลสำคัญที่จะเอามาอ้างอยู่ที่ว่า ผลประกอบการ บจ. ปีนี้จะยังรับรู้ช้ากว่ามาตรการกระตุ้นเศรษฐกิจ จะออกผลทำให้ตัวเลขกำไรสุทธิต่อหุ้นต้องอิงของเก่าที่ย่ำแย่ไปก่อน ..
*… สัปดาห์นี้ แม้จะเป็นหนึ่งในสัปดาห์ที่ผันผวนมากที่สุด ทั้งจากข่าวภายในและภายนอก แต่ข่าวดีก็ยังมีให้เห็นขึ้นอยู่กับใครมีข้อมูลอย่างไรสำหรับ ดาวเขียว มีคำแนะนำสำหรับนักลงทุนแฟนๆข่าวหุ้นฯว่า หากรู้ตัวว่าขวัญอ่อนเกินไป ต้องอย่าชำเลืองดูกระดานหุ้น เพราะอาจหัวใจเต้นไม่เป็นจังหวะได้ง่ายๆ เพราะเจอช็อกซีเนม่าเข้าต้องรอจนถึงเช้าที่ 18 กันยายนตามเวลาไทยเสียก่อน ถือหลักปลอดภัยไว้ก่อนกำไรน้อยดีกว่าติดหุ้นยาว…
*…สำหรับคนกล้าขอให้กล้าอย่างมีเหตุผล ดาวเขียว มีคำแนะนำอย่างผิวเผินตามลางสังหรณ์อย่างเดียว ไม่มีบทวิเคราะห์อะไรหนุน (ไม่เชื่อไม่ว่ากัน) ว่าต้องเข้าเลือกซื้อหุ้นสื่อสาร เพราะหุ้นสื่อสาร คือหุ้นที่หมดข่าวร้ายในตัวเองแล้ว หลังจากที่เกณฑ์ประมูล 4 จี คลอดออกมาแล้ว โดยกทค. ความคลุมเครือหมดไป เหลือแค่รายละเอียดการประมูล ทำให้ข่าวร้ายลดระดับลง เหลือแค่การแต่งตัวเตรียมเงินหน้าตักไว้สู้กันปลายปีนี้…
*...หุ้นเด่นกลุ่มนี้ใครต้องบอกว่า ADVANC เจ๋งสุดเพราะยังไม่มี 4 จี  กับใครเขาเลย หากได้ใบอนุญาตใหม่มา อัตรากำไรสุทธิจะต้องก้าวกระโดดเพราะสามารถเพิ่มจุดขายได้ถนัดกว่าเดิมในฐานเจ้าตลาดก็มีส่วนจริง แต่ดาวเขียวชำเลืองดูแล้วเชื่อมั่นลึกๆ ว่า TRUE เจ๋งกว่าไม่ใช่เพราะกำไรดีกว่าแต่เพราะ “เจ้าภาพ” เหนือกว่าแถมราคายังต่ำมากหลังจากเจ้าภาพปล่อยให้ร่วงมาหลายเดือน แนวต้านเก่า 14 บาทจะเปื่อยยุ่ยคราวนี้…
*…แต่รายนี้ไม่ต้องคาดเดา อมร มีมะโน เลิกกบดานนาน 6 เดือนเสียที ออกแถลงข่าวที่ซุ่มไว้นาน จนราคาหุ้น AJD ฝ่าแนวต้านทุกแนวมาจาก 70 สตางค์มายืนเหนือ  1.70 บาท จนได้ โดยไม่ต้องพึ่งพาเสี่ย ส. จอมสร้างราคาให้วุ่นวาย แถลงข่าวทั้งทีต้องมีดีแน่จะเป็นเรื่องบริษัทลอจิสติกส์เครืออาลีบาบาอย่างที่คุยหรือไม่ได้รู้กัน…open sesame เชื่อมั่นเช้านี้เทรดระเบิดระเบ้อแน่นอน แต่เซล ออน แฟกท์ หรือไม่ ตัวใครตัวมัน…
*…นี่มีแต่ข่าวดีเพียบหลายเด้งสำหรับ DEMCO  มาเป็นระลอกทีเดียว หุ้นไม่ขึ้นให้รู้กันไป วันก่อนกรณีวิน เอ็นเนอร์ยี หรือ  WEH จะแต่งตัวเข้าตลาดหลังเคลียร์ปัญหาจบเด้งแรก วันพฤหัสบดีที่ผ่านมาจ่ายปันผลระหว่างกาลเรียบร้อยแล้ว อัตรา 0.125 บาทต่อหุ้นอิ่มถ้วนหน้า ใครที่ติดหุ้นก่อนหน้าเปื้อนยิ้มตามๆ กัน ไม่มีอุปสรรคกับแนวต้านล้วน เป้าหมายราคา 18 บาทถูกไปเสียละมั้ง…
*…รอคอยมาแสนนาน หุ้นน้ำจิ้ม รวยเงียบ ล่าสุด XO โรงงานแห่งใหม่ก่อสร้างแล้วตามแผนในหนังสือชี้ชวน ที่นิคมอมตะซิตี้ จ.ระยอง จะเริ่มผลิตเชิงพาณิชย์ ได้ในช่วงไตรมาส 2/59 ขณะที่รายได้และกำไรปีนี้คาดจะใกล้เคียงกับปีก่อน โดยปีก่อนมีรายได้อยู่ที่ 738.81 ล้านบาท และกำไรสุทธิอยู่ที่ 86.20 ล้านบาทไม่ง้อเศรษฐกิจในประเทศ…
*…ใครทำดีต้องชื่นชม ขอแสดงความยินดีกับ 13 บจ.ไทยที่ได้รับคัดเลือกเป็นสมาชิกในกลุ่มดัชนีแห่งความยั่งยืน (DJSI) ปี 2558 ประกอบด้วย ADVANC-AOT-BANPU-CPF-CPN–IRPC-MINT-PTT-PTTEP-PTTGC-SCC-TOP และ TUF ทั้งนี้ไทยเป็นประเทศที่มีการเพิ่มขึ้นสูงสุดในตลาดเกิดใหม่ทั่วโลก ไม่เกี่ยวกับราคาหุ้นก็จริงแต่ตอกย้ำคุณภาพผู้บริหารได้ดี…
*… ดาวเขียว ไม่ใช่นักวิเคราะห์ แต่เช้านี้ฟันธงคำเดียวว่า SET จะเปิดบวก ตามทิศทางดาวโจนส์แน่นอนเพราะเหตุผลหลัก วันศุกร์ร่วงท้ายตลาดแบบหาเหตุผลไม่เจอ เหตุผลรองราคาน้ำมันจะรีบาวด์ และค่าดอลลาร์กลับมาแข็งคืนวันศุกร์ จะร่วงกี่จุด เพราะวันก่อนสุดสัปดาห์มีข่าวร้ายทิ้งทวนว่า บล.เครดิตสวิส นัดถกลูกค้าต่างชาติขาใหญ่ประจำ แล้วมีคำชี้แนะในรูปทิ้งตลาดหุ้นไทย สุดขั้วตามประสาโบรกฯต่างชาติ…
*… …*.. ปิดท้ายกันเช่นเคยกับข่าวหุ้นออนทีวี  เริ่มตั้งแต่เช้า  08.40-09.00 น. พบกันสดๆ กับ “มอร์นิ่งสตาร์ หุ้นดาวเด่น” ที่จะอัพเดตตลาดหุ้นทั่วโลกเพื่อมองแนวโน้มตลาดหุ้นไทยภาคเช้า โดย วิษณุ โชลิตกุล หัวหน้ากองบรรณาธิการข่าวหุ้นธุรกิจ และก่อนเปิดตลาดช่วงบ่าย พบกับรายการ ข่าวหุ้นเจาะตลาด ช่วงวันจันทร์-ศุกร์ เวลา 13.35-14.00 น. ออกอากาศกันแบบสดๆ ผ่านสถานีดิจิตอลช่อง 19  สปริงนิวส์ การันตีข้อมูลข่าวสารแน่นเหมือนเดิม ทุกโจทย์เรื่องหุ้นโดยทีมข่าวมืออาชีพ หาคำตอบได้ที่ ข่าวหุ้นธุรกิจ เท่านั้น